Αγαπητές φοιτήτριες και αγαπητοί φοιτητές του Τμήματος ΦΚΣ,

κατ' αρχάς σας ευχαριστώ για την άμεση ανταπόκριση στο κάλεσμα για αποστολή μηνυμάτων σχετικά με ζητήματα που σας απασχολούν.

Ομαδοποιώντας όλα αυτά που μας απεστάλησαν, σας απαντούμε ως ακολούθως.

**Ι. ΠΠΔΕ**

**1.** Οι φοιτήτριες και φοιτητές μας μπορούν να δουν τα **μαθήματα στα οποία έχουν επιτύχει** ως τώρα και, αν όντως εντοπίσουν κάποιο ή κάποια από αυτά, τα οποία, μετά από ώριμη σκέψη, διαπιστώνουν ότι θα μπορούσαν να ανήκουν **στις κατηγορίες Α και Β των μαθημάτων του ΠΠΔΕ** (και δεν είχαν δηλωθεί ως τέτοια), μπορούν να υποβάλλουν αίτηση στη Γραμματεία για να περαστούν ως τέτοια μαθήματα του ΠΠΔΕ. (Παρακαλούμε εξετάστε τη δυνατότητα με σωφροσύνη.) Η Επιτροπή Προγράμματος Σπουδών θα εξετάσει τα αιτήματα και θα αποφασίσει.

**2.** Η λήξη της αποδοχής **αιτήσεων για συμμετοχή στη Διδακτική Άσκηση** πρέπει να συμβαδίζει με τις υποχρεώσεις μας προς τα Σχολεία υποδοχής. Ωστόσο, λαμβάνεται υπόψιν ότι μερικοί βαθμοί μαθημάτων της εξεταστικής αργούν να ανακοινωθούν και γι' αυτό θα ζητηθεί από τους διδάσκοντες να καταθέσουν εγκαίρως τουλάχιστον τους βαθμούς τετάρτου έτους και πάνω.

**3.** Για τη **δυνατότητα συμμετοχής σας στη Διδακτική Άσκηση**, παρακαλώ έχετε στο νου σας και τα εξής.

(Α) Υπάρχει ένα **ανώτατο όριο δυνατότητας απορρόφησης** το οποίο δεν έχει να κάνει μόνο από τον αριθμό των συναδέλφων και συναδελφισσών που εργάζονται στο Πρόγραμμα, αλλά και με τον αριθμό των Σχολείων που δηλώνουν ότι θέλουν να συνεργάζονται για αυτό. Με πολύ μικρές διακυμάνσεις, ο ανώτατος αριθμός απορροφησιμότητας φοιτητών/τριών είναι 120 ανά εξάμηνο.

(Β) Σε **πολύ ειδικές περιπτώσεις**, π.χ., αν το πρακτικό κομμάτι της Άσκησης είναι η τελευταία και μόνη υποχρέωσή σας για το πτυχίο, κ.λπ., **μπορείτε να υλοποιήσετε αυτό το κομμάτι στον τόπο καταγωγής σας**. Ωστόσο, για να γίνει αυτό δυνατό, πρέπει να αναλαμβάνετε να μας φέρνετε σε επαφή με κάποιο σχολείο υποδοχής, π.χ., αυτό από το οποίο αποφοιτήσατε.

**4.** Έχουν γίνει ή ολοκληρώνονται τώρα όλες οι απαραίτητες ενέργειες για να έχουμε (πέραν των ΔΕΠ του υφιστάμενου Τομέα ΘΕΜΚΕ) προσωπικό με σύμβαση για τη διδασκαλία μαθημάτων και την επίβλεψη πτυχιακών. Έτσι, είναι δυνατή η **εκπόνηση πτυχιακής εργασίας** σε όλα τα μαθήματα και του παλιού Τομέα ΘΕΜΚΕ: **Ψυχολογία, Παιδαγωγική, Κοινωνιολογία (και τα συναφή με αυτά)**.

**ΙΙ. ΕΠΙΛΟΓΗ ΠΡΟΓΡΑΜΜΑΤΟΣ ΣΠΟΥΔΩΝ (ΝΕΟΥ Ή ΠΑΛΙΟΥ)**

**1.** Φοιτήτριες/τές που στο Σχολείο δεν διδάχτηκαν **Λατινικά** και προβληματίζονται να επιλέξουν **Νέο Πρόγραμμα Σπουδών, της Φιλοσοφίας,** ας γνωρίζου ότι μπορούν να αλλάξουν το μάθημα Λατινικών με ένα οποιοδήποτε άλλο μάθημα από τη Φιλολογία (στο πλαίσιο των προτεινόμενών μας). Όσες και όσοι επέλεξαν Παλιό Πρόγραμμα Σπουδών, εξαιτίας των Λατινικών, μπορούν να καταθέσουν νέα δήλωση επιλογής προγράμματος.

**2.** Μπορείτε να απευθύνεστε σε **καθηγητές συμβούλους και του Τομέα Φιλοσοφίας**. Για ό,τι δεν προβλέπεται ή δεν έχει εύκολη απάντηση, είμαστε όλοι στη διάθεσή σας να μας καταθέσετε το ερώτημα (ή να μας ενημερώσετε για το ζήτημα) με συνάντηση ή μέσω email και η Συνέλευση θα αποφανθεί.

**3.**Αφού **δεν προβλέπεται ότι πρέπει να αντικαταστήσετε μαθήματα ΘΕΜΚΕ** που έχετε περάσει **με νέα μαθήματα φιλοσοφίας** (αλλά συνεχίζετε να μαζεύετε μονάδες ECTS μέχρι τις 240), ίσως να μην παρουσιάζεται πρόβλημα επιλογής συγγραμμάτων από τον **Εύδοξο**. Σε περίπτωση, όμως, που το πρόβλημα υφίσταται, θα κάνουμε τις απαραίτητες ενέργειες για τη διευθέτησή του.

**ΙΙΙ. ΕΜΒΟΛΙΜΗ, Κ.ΛΠ.**

Επισήμως η **νομοθεσία** προβλέπει εμβόλιμες για **μετά το 4ο έτος**. Αναμείνατε, όμως, νέα ανακοίνωση εντός των επόμενων 2 ή 3 ημερών, γιατί διερευνούμε κάποια δυνατότητα εξέτασης περισσότερων μαθημάτων ανά εξάμηνο.

Καλή συνέχεια,

Πάνος Θεοδώρου

Πρόεδρος ΦΚΣ